Miðjubandalag Emmanuels Macrons, Frakklandsforseta, missti meirihluta á franska þinginu í kosningum í gær. Sérfræðingar telja líklegt að Macron sækist eftir liðsauka hægri flokkanna.
Þetta er algerlega ófyrirsjáanleg og óvænt niðurstaða. Fullkominn sigur á flokki forsetans, meirihlutinn þurrkaður út, sagði Jean-Luc Melenchon við fylgjendur vinstri bandalags síns, sem er nú næststærsta framboðið á franska þinginu með 135 sæti á eftir Miðjubandalagi forsetans.
Miðjubandalag Macrons hlaut alls 245 sæti á þinginu, en þurfti 289 sæti til þess að halda meirihlutanum. Bandalagið tapar 100 þingsætum frá því í síðustu kosningum.
Niðurstaðan sýnir töluverðar sviptingar í frönskum stjórnmálum, en miðjubandalagið var með mjög ríflegan meirihluta á þingi eftir síðustu kosningar. Nýja vinstri bandalag Jean-Luc Melenchons bætti verulega við sig, sem og hægri sinnaða þjóðfylking Marie Le Pen, sem hlaut 89 þingsæti. Þannig að það er ljóst að stjórn Macrons getur núna átt von á öflugri mótspyrnu á þinginu bæði frá hægri og frá vinstri.
Að missa meirihlutann á þinginu gerir Macron að mörgu leiti erfitt um vik. Ríkisstjórn hans hefur óskorað vald í öllu er lýtur að utanríkis- og varnarmálum en þarf samþykki meirihluta þingsins til að koma öðrum stefnumálum í gegn. Margir telja því að Macron muni nú smíða nýjan meirihluta með því að bæta einhverjum hægriflokkanna við Miðjubandalagið sitt. Ef það gengur eftir þá gæti hann áfram komið sínum málum þar í gegn.